《应诏观北湖田收诗》
南北朝·颜延之

周御穷辙迹，夏载历山川。蓄轸岂明懋，善游皆圣仙。

帝晖膺顺动，清跸巡广廛。楼观眺丰颖，金驾映松山。

飞奔互流缀，缇彀代回环。神行埒浮景，争光溢中天。

开冬眷徂物，残悴盈化先。阳陆团精气，阴谷曳寒烟。

攒素既森蔼，积翠亦葱芊。息飨报嘉岁，通急戒无年。

温渥浃舆隶，和惠属后筵。观风久有作，陈诗愧未妍。

疲弱谢陵遽，取累非纆牵。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。